b'\n_START_ARTICLE_\nCa la Marieta de les Monges\n_START_SECTION_\nDescripci\xc3\xb3\n_START_PARAGRAPH_\nLa casa consta de planta baixa i dos pisos. A la fa\xc3\xa7ana, al costat esquerre de la planta baixa, hi ha la porta per accedir, mitjan\xc3\xa7ant una escala, als pisos. A la part superior de la porta hi ha una reixa de ferro amb la data de 1870. Tamb\xc3\xa9 hi ha una porta cotxera d\'\xc3\xa8poca contempor\xc3\xa0nia. La composici\xc3\xb3 de la fa\xc3\xa7ana a les plantes altes \xc3\xa9s sim\xc3\xa8trica. A dreta i a esquerra hi ha un balc\xc3\xb3, amb llosana de pedra i barana de ferro, i una finestra a la part central, amb clavellinera de pedra amb elements ornamentals. A la clavellinera de la finestra del segon pis hi ha la inscripci\xc3\xb3 "A\xc3\x91O 1869". La finestra de la primera planta actualment est\xc3\xa0 tapiada i, en el seu lloc, hi ha un plaf\xc3\xb3 de rajoles, datat l\'any 1992, amb la representaci\xc3\xb3 d\'un vaixell de vela, obra d\'Isidre Romeu Ivern. Sota de les llosanes dels balcons del segon pis hi ha unes cartel\xc2\xb7les. A la fa\xc3\xa7ana hi ha, a m\xc3\xa9s, dues plaques de rajoles, una amb la denominaci\xc3\xb3 de la casa i l\xe2\x80\x99altra indica que en ella hi va n\xc3\xa9ixer Alfons Santacana. A la part superior de la fa\xc3\xa7ana hi ha una cornisa motllurada. Actualment, la fa\xc3\xa7ana \xc3\xa9s arrebossada i pintada de color blanc i ocre.\n_START_SECTION_\nHist\xc3\xb2ria\n_START_PARAGRAPH_\nL\xe2\x80\x99edifici va ser constru\xc3\xaft l\xe2\x80\x99any 1869 com a resid\xc3\xa8ncia particular. En aquesta casa (que va ser durant un curt per\xc3\xadode de temps, a comen\xc3\xa7aments de segle XX, un convent de monges) va n\xc3\xa9ixer l\xe2\x80\x99any 1927 Alfons Santacana, editor de pel\xc2\xb7l\xc3\xadcules cinematogr\xc3\xa0fiques. Va treballar amb directors com Luis Garc\xc3\xada Berlanga, Pedro Mas\xc3\xb3 o Sergio Leone, en els anomenats spaghetti-westerns.'